NOTĂ DE FUNDAMENTARE

###### Secţiunea 1 Titlul proiectului de act normativ

|  |
| --- |
| Ordonanţă de urgenţă privind unele măsuri privind beneficiarii de fonduri europene ca urmare a răspândirii virusului COVID-19 |

**Secţiunea a 2-a Motivul emiterii actului normativ**

|  |  |
| --- | --- |
| 1.Descrierea situaţiei actuale | Prin Decretul nr.195/16.03.2020 privind instituirea stării de urgență pe teritoriul României, Președintele României a decretat starea de urgență pentru o perioadă de 30 de zile. Starea de urgență a fost decretată în contextul evoluției situației epidemiologice internaționale determinată de răspândirea coronavirusului SARS-CoV-2 la nivelul a peste 150 de țări, în care aproximativ 160.000 de persoane au fost infectate şi peste 5.800 au decedat, precum și al declarării „Pandemiei“ de către Organizația Mondială a Sănătății, la data de 11.03.2020.  În acest context, în scopul limitării efectelor negative determinate de limitarea sau întreruperea activităților socioeconomice se impune adoptarea în regim de urgență a unor măsuri de susținere pentru categoriile de beneficiari cele mai expuse riscului, cum sunt operatorii regionali de apă, în vederea asigurării un flux suplimentar de numerar, necesar constituirii de stocuri de materii prime și echipamente aferente angajamentelor legale în curs de implementare, cât și a reducerii riscurilor legate de o serie de obligații legale cu termen redus de exigibilitate în contextul necesității de concentrare a resurselor umane în vederea asigurării continuității serviciului de apă și canalizare.  Neadoptarea unor măsuri urgente, cu caracter excepțional, în domeniul fondurilor europene ar aduce grave prejudicii, cu efecte pe termen lung asupra situației proiectelor aflate în curs de implementare.  Împrejurările de față vizează interesul public și constituie elementele unei situații extraordinare ce nu suferă amânare, astfel încât se impune reglementarea unor măsuri tehnice și de protecție socială pe perioada stării de urgență.  Ordonanţa de urgenţă a Guvernului nr. 40/2015 privind gestionarea financiară a fondurilor europene pentru perioada de programare 2014-2020, aprobată cu modificări și completări prin Legea nr. 105/2016, cu modificările şi completările ulterioare, stabilește cadrul financiar general pentru gestionarea asistenței financiare nerambursabile alocate României din Fondul European de Dezvoltare Regională, Fondul Social European, Fondul de Coeziune și Fondul de ajutor european destinat celor mai defavorizate persoane în perioada de programare 2014-2020, precum și a prefinanțării și cofinanțării aferente acestei asistențe, în vederea asigurării unui management financiar eficient al acestor fonduri.  Forma actuală a acestui act normativ prevede că, pentru proiectele finanţate din Fondul european de dezvoltare regională, Fondul de coeziune, Fondul social european, Fondul de ajutor european destinat celor mai defavorizate persoane prefinanţarea se acordă beneficiarilor/liderilor de parteneriat/partenerilor alţii decât cei prevăzuţi la art. 6 alin. (1)-(4) şi (6) în tranşe de maximum 10% din valoarea eligibilă a proiectului, fără depăşirea valorii totale eligibile a contractului de finanţare.  Beneficiarii/liderii de parteneriat au obligaţia depunerii unei/unor cereri de rambursare care să cuprindă cheltuielile efectuate din tranşa de prefinanţare acordată, în cuantum cumulat de minimum 50% din valoarea acesteia, în termen de maximum 90 de zile calendaristice de la data la care autoritatea de management a virat tranşa de prefinanţare în contul beneficiarului, fără a depăşi durata contractului de finanţare.  Mecanismul decontării cererilor de plată prevede obligativitatea beneficiarilor/liderilor de parteneriat/partenerilor, alţii decât cei prevăzuţi la art. 6 şi 7, de a achita integral contribuţia proprie aferentă cheltuielilor eligibile incluse în documentele anexate cererii de plată.  În termen de maximum 10 zile lucrătoare de la data încasării sumelor virate de către autoritatea de management, beneficiarii au obligaţia de a depune cererea de rambursare aferentă cererii de plată la organismul intermediar/autoritatea de management, în care sunt incluse sumele din facturile decontate prin cererea de plată. În cazul proiectelor implementate în parteneriat, liderul de parteneriat depune o cerere de rambursare centralizată la nivel de proiect în care sunt incluse sumele din facturile decontate prin cererea de plată, atât liderului, cât şi partenerului/partenerilor.  Mecanismul decontării cererilor de plată prevede obligativitatea beneficiarilor/liderilor de parteneriat de a depune la autorităţile de management/organismele intermediare cereri de rambursare pentru cheltuielile efectuate, în termen de maximum 3 luni de la efectuarea acestora, cu excepţia cheltuielilor efectuate înainte de semnarea contractului de finanţare.  Mecanismul rambursării cheltuielilor stabilește obligativitatea beneficiarilor de a depune cereri de rambursare pentru cheltuielile efectuate în termen de maximum 3 luni de la efectuarea acestora.  Autoritatea de management autorizează cheltuielile eligibile cuprinse în cererea de rambursare ȋn termen de maximum 20 de zile lucrătoare de la data depunerii de către beneficiar a cererii de rambursare întocmite conform contractului/ deciziei/ordinului de finanţare. |
| 11. În cazul proiectelor de acte normative care transpun legislaţie comunitară sau anexa crează cadrul pentru aplicarea directă a acesteia | Proiectul de act normativ nu se referă la acest subiect. |
| 2.Schimbări preconizate | Decretul Președintelui României nr. 195/16.03.2020 privind instituirea stării de urgenţă pe teritoriul României prevede, la art. 8, ca măsură de primă urgență cu aplicabilitate directă ȋn domeniul economic, următoarele: „Guvernul poate adopta măsuri de susţinere a operatorilor economici din domeniile afectate de COVID-19.”  Totodată, prin decret sunt stabilite măsuri de carantină/izolare la domiciliu/suspendare a activității instituțiilor de învățământ/angrenare a instituțiilor publice în procent majoritar în activități legate de situația generată de epidemia COVID-19/reducere a activității operatorilor economici, ceea ce va determina inevitabil întârzieri în implementarea proiectelor finanțate din fonduri europene, cu perturbarea fluxului financiar (depunerea cererilor de rambursare/cererilor de plată de către beneficiari) sau chiar suspendarea /rezilierea contractelor de finanțare.  Ȋn consecință, pentru diminuarea riscului de reziliere a contractelor de finanțare ca urmare a accesului limitat al beneficiarilor la resursele umane necesare pregătirii documentelor aferente prefinanțărilor/cererilor de plată/cererilor de rambursare, se impune flexibilizarea termenelor procedurale stabilite prin Ordonanţa de urgenţă a Guvernului nr. 40/2015, cu modificările şi completările ulterioare, după cum urmează:  **1.** Pentru corelare cu prevederile Hotărârii Guvernului nr. 264/2003 privind stabilirea acţiunilor şi categoriilor de cheltuieli, criteriilor, procedurilor şi limitelor pentru efectuarea de plăţi în avans din fonduri publice, cu modificările și completările ulterioare, în vederea asigurării unui flux suplimentar de numerar la nivelul operatorilor economici, prefinanţarea acordată pentru proiectele finanţate din Fondul european de dezvoltare regională, Fondul de coeziune, Fondul social european, Fondul de ajutor european destinat celor mai defavorizate persoane se acordă ***în tranşe de maximum 10 %,*** *iar pentru beneficiarii operatori regionali de apă definiţi la art. 2 lit. h) din Legea nr. 51/2006 a serviciilor comunitare de utilități publice, republicată, cu modificările şi completările ulterioare,* ***maxim 30% din valoarea eligibilă a proiectului***, fără depăşirea valorii totale eligibile a contractului de finanţare, iar pentru restul beneficiarilor acordarea unei prefinanțări de maxim 30% este condiționată de existența unor contracte de achiziție de produse, echipamente și de lucrări aflate în implementare;  **2.** Având în vedere contextul actual, este de anticipat că efectuarea cheltuielilor se va realiza cu întârziere ținând cont de sincopele ce au intervenit deja în lanțurile de aprovizionare. În plus, lipsa resurselor umane este de așteptat să afecteze toate verigile mecanismului de plată către furnizori/prestatori/antreprenori. De exemplu, verificarea situațiilor de lucrări nu se va putea realiza în mod efectiv în teren în termenele stabilite prin contracte / proceduri. În acest sens se impune și prelungirea termenului, de justificare, respectiv beneficiarii/liderii de parteneriat au obligaţia depunerii unei/unor cereri de rambursare care să cuprindă cheltuielile efectuate din tranşa de prefinanţare acordată, *în cuantum cumulat de minimum 50% din valoarea acesteia*, ***în termen de maximum 180 de zile calendaristice*** de la data la care autoritatea de management a virat tranşa de prefinanţare în contul beneficiarului, fără a depăşi durata contractului de finanţare; aceste prevederi se aplică cererilor de prefinanțare depuse după data intrării în vigoare a prezentei ordonanțe de urgență;  **3.** Extinderea termenului în care beneficiarii/liderii de parteneriat/partenerii au obligația de a face dovada plății contribuției proprii, respectiv cel mai târziu până la data depunerii cererii de rambursare aferentă cererii de plată, acțiune care vizează asigurarea, pentru o perioadă scurtă, a unui flux suplimentar de numerar la nivelul beneficiarilor;  4. Reducerea capacității de lucru a resurselor umane necesare la nivelul UIP-urilor, constând în imposibilitatea angajaților de a se deplasa la locul de muncă sau la locul de implementare a proiectelor, dificultatea înregistrării în sistemul informatic a documentelor/informațiilor aferente cererilor de rambursare în cazul în care angajații lucrează în telemuncă/muncă la domiciliu, riscul impunerii stării de izolare/carantină pentru unii dintre angajații beneficiarilor/contractorilor, concedii medicale, zile libere pentru supravegherea copiilor, măsuri de distanțare socială și restricții de circulație impuse, este necesară și urgentă prelungirea termenului maxim ȋn care beneficiarii au obligaţia de a depune cererea de rambursare aferentă cererii de plată la organismul intermediar/autoritatea de management. Lipsa resurselor umane necesare la nivelul UIP-urilor determină și necesitatea prelungirii termenului ȋn care beneficiarii/liderii de parteneriat au obligaţia de a depune la autorităţile de management/organismele intermediare cereri de rambursare pentru cheltuielile efectuate;  5. De asemenea, organismul intermediar/autoritatea de management efectuează verificarea cererii de plată în termen prelungit de maximum ***30 de zile lucrătoare*** de la data depunerii acesteia de către beneficiar/liderul de parteneriat, conform justificărilor legate de resursele umane menționate la pct. 4 de mai sus;  6. Autoritatea de management autorizează cheltuielile eligibile cuprinse în cererea de rambursare, ȋn ***maximum 30 de zile lucrătoare*** de la data depunerii de către beneficiar/liderul de parteneriat la autoritatea de management sau la organismul intermediar, după caz, a cererii de rambursare întocmite conform contractului/ deciziei/ordinului de finanţare, conform justificărilor legate de resursele umane menționate la pct. 4 de mai sus.  În circumstanțele excepționale generate de situaţia epidemiologică, întreprinderile de toate tipurile se pot confrunta cu o lipsă severă de lichiditate. De asemenea, întreprinderile solvabile sau mai puțin solvabile se pot confrunta cu o lipsă bruscă sau chiar indisponibilitate de lichiditate. Acest lucru este valabil în special pentru operatorii regionali de apă, în contextul în care utilizatorii serviciului plătesc cu întârziere sau amână plata facturilor aferente serviciului, ceea ce, pe termen scurt și mediu, poate afecta grav situația economică a acestora, cu posibile consecințe chiar și pe termen lung, periclitând implementarea proiectelor.  7. Se impune clarificarea modalității de raportare a mecanismului de restituire a sumelor rezultând din rezilierea contractelor de finanțare, necesar a fi prevăzut în Hotărârea Guvernului nr. 93/2016, respectiv mecanismul detaliat la art. 16 din Ordonanţa de urgenţă a Guvernului nr.40/2015. Beneficiarilor prevăzuți la art. 6 alin. (5) din Ordonanţa de urgenţă a Guvernului nr. 40/2015 ar trebui să li se aplice prevederile art.16. Astfel, prevederea este obligatoriu a fi introdusă pentru că în situația emiterii unei decizii de reziliere a contractului de finanțare cu beneficiar prevăzut la art. 6 alin (5), sumele aferente să poată fi recuperate în cel mai scurt timp, utilizând mecanismul menționat la art. 16 din OUG nr. 40/2015 și reutilizate în cadrul programului pentru finanțarea altor proiecte eligibile. În lipsa operării acestei modificări, recuperarea sumelor reprezentând rezilieri pentru beneficiarii de la art. 6 alin (5) nu ar putea fi realizată fără întârzieri, prin aplicarea mecanismul actual prevăzut în Ordonanță, ceea ce ar determina blocarea temporară a unor sume care nu ar fi folosite de îndată pentru finanțarea în continuare a programului, având în vedere contextul socio-economic actual.  Caracterul de urgență al prezentului act normativ este impus de următoarele considerente:  Un risc major identificat în domeniul gestiunii fondurilor europene este apariția blocajelor în implementarea proiectelor aprobate la finanțare, ceea ce va avea impact negativ direct asupra țintei de plăți asumată de autoritățile române pentru anul 2020.  Astfel, având în vedere măsurile de carantină/izolare la domiciliu/suspendare a activității instituțiilor de învățământ/angrenare a instituțiilor publice în procent majoritar în activități legate de situația generată de epidemia COVID-19/reducere a activității operatorilor economici, vor apărea inevitabil întârzieri în implementarea acestor proiecte, cu perturbarea fluxului financiar (depunerea cererilor de rambursare de către beneficiari), sau chiar reziliere a proiectelor.  Un risc clar ce derivă din restricțiile privind circulația persoanelor este acela al indisponibilității / capacității reduse al resurselor umane, atât în ceea ce privește activitatea sistemului de management și control al fondurilor europene (autorități de management, organisme intermediare etc.) cât și a beneficiarilor publici și privați ai proiectelor, în asigurarea consultanței necesare, inclusiv în contextul pregătirii documentelor pentru viitoarea perioadă de programare.  Suplimentar, în situația în care calendarul de implementare a proiectelor va fi afectat pe scară largă de efectele epidemiei COVID-19, va crește și riscul de dezangajare a fondurilor pentru programele operaționale, în cazul în care nu se reglementează la nivel european flexibilizarea acestor reguli.  Până în prezent, în cadrul exercițiului financiar 2014-2020, nu au fost dezangajate sume aferente programelor operaționale, întrucât valoarea aplicațiilor de plată transmise Comisiei Europene a acoperit sumele alocate.  Cu toate acestea, la nivelul Grupului pentru măsuri structurale de la nivelul Comisiei Europene, România va susține, prin pachetul de modificări legislative asupra regulamentului general aplicabil actualei perioade de programare, exceptarea de la regula dezangajării de fonduri pentru anul 2020, cu posibilitatea suplimentării corespunzătoare a plafoanelor anilor următori.  Pe lângă măsurile pentru evitarea pierderilor cauzate de dezangajări la nivelul programelor, cadrul legal european urmează a fi modificat pentru a oferi sprijin suplimentar statelor membre în gestiunea fondurilor europene, în vederea contracarării efectelor negative generate de epidemia COVID-19.  Un alt risc identificat în implementarea programelor operaționale poate fi insuficiența sumelor necesare asigurării cofinanțării proiectelor de la bugetul de stat.  Mai mult, având în vedere faptul că la nivelul programelor operaționale toate operațiunile sunt raportate la alocarea în euro, fluctuația cursului de schimb al leului în raport cu euro în perioada următoare poate genera o presiune bugetară suplimentară asupra bugetului de stat față de cea prevăzută inițial.  Un caz particular este riscul beneficiarilor privați, existent și înainte de epidemia COVID 19, dar amplificat de aceasta, de a asigura mijloacele financiare pentru susținerea contribuției private la derularea proiectelor si, pe cale de consecință imposibilitatea/întârzierea depunerii de cereri de rambursare sau chiar să conducă la solicitarea rezilierii contractelor.  Altă vulnerabilitate identificată în implementare este generarea unor cheltuieli neeligibile în cadrul proiectelor finanțate din fonduri europene, pe fondul crizei generate de pandemia de COVID-19.  De asemenea, este posibil ca importurile de echipamente/materiale necesare implementării acestor proiecte să nu poată fi livrate, având in vedere restricțiile impuse de către țările de origine, cu impact asupra derulării proiectelor.  În mod indirect, perturbarea activității operatorilor economici are impact asupra derulării procedurilor de achiziție, precum și întârzieri în prestarea serviciilor, furnizarea bunurilor și în executarea contractelor de lucrari din cauza închiderilor totale sau parțiale ale șantierelor, cu consecințe asupra întârzierii plăților către contractori. La acestea se pot adăuga creșterea costurilor de producție și micșorarea productivității/profitabilității, până la declanșarea insolvenței/falimentului. Acest lucru va conduce la decalarea activităților prevăzute în calendarul de implementare, precum și a graficului de depunere a cererilor de rambursare pentru proiectele finanțate din fonduri europene.  În contextul actual, în care prevalează restricțiile privind circulația persoanelor și a bunurilor, precum și schimbarea priorităților la nivelul instituțiilor, se estimează înregistrarea unor scăderi ale cererii de servicii și bunuri cu precădere cu privire la activități care vizează inclusiv organizarea de evenimente (ex. sesiuni de formare profesională internă/externă), evenimente de comunicare și realizarea deplasărilor (interne/externe), până la imposibilitatea desfășurării acestora.  Un caz particular este acela al programelor de cooperare teritorială, care sunt derulate în comun cu parteneri din alte state; astfel, implementarea în această perioadă atât a programelor, pentru care deciziile sunt luate în comun de către toate statele participante, cât și a proiectelor, care implică activități ale partenerilor din mai multe state, depinde și de situația existentă în celelalte state partenere.  În procesul de contractare, ținând cont de natura documentelor ce trebuie transmise de către solicitant, există riscul depășirii termenului de răspuns ca urmare a restrângerii activității instituțiilor care furnizează documente cu termen limitat de valabilitate (ex: ANAF pentru Certificatele de atestare fiscală);  8. Pentru asigurarea unui flux de numerar adecvat pentru antreprenori în scopul accelerării procesului de implementare a programelor operaționale cu impact direct asupra absorbției fondurilor europene și pentru diminuarea efectelor negative aferente stării de urgență cauzată de epidemia COVID-19, s-au stabilit măsuri pentru asigurarea mijloacelor necesare derulării contractelor, astfel:  a) S-a creat posibilitatea modificării contractelor de lucrări în sensul plății în avans a echipamentelor și materialelor ce urmează a fi puse în operă. Astfel, întrucât activitatea în șantiere poate fi afectată de epidemia COVID-19, se pot comanda, plăti în avans și crea stocuri de materiale și echipamente de construcții astfel încât, în momentul încetării stării de urgență, să poată fi reluată activitatea de construcții, având toate premisele unui ritm susținut de implementare.  b) S-a creat posibilitatea modificării contractelor de lucrări în sensulreducerii valorii minime a certificatelor interimare de plată în cadrul contractelor de lucrări finanțate din fonduri europene, pentru asigurarea unui ritm rapid al plăților după executarea lucrărilor, în prealabil certificate de supervizor și aprobate de către beneficiar, în conformitate cu prevederile legale în domeniu.  Măsurile prezentate au fost utilizate cu succes și în perioada precedentă de programare prin instructiuni ale autoritatilor de management, in baza prevederilor legale aferente perioadei precedente de programare. |
| 3.Alte informaţii | Nu au fost identificate. |

**Secţiunea a 3-a - Impactul socio-economic al proiectului de act normativ**

|  |  |
| --- | --- |
| 1. Impactul macroeconomic | Proiectul de act normativ nu se referă la acest subiect. |
| 11. Impactul asupra mediului concurenţial şi domeniului ajutoarelor de stat | Proiectul de act normativ nu se referă la acest subiect. |
| 2. Impact asupra mediului de afaceri | Proiectul de act normativ nu se referă la acest subiect. |
| 2^1. Impactul asupra sarcinilor administrative | Proiectul de act normativ nu se referă la acest subiect. |
| 2^2. Impactul asupra întreprinderilor mici și mijlocii | Proiectul de act normativ nu se referă la acest subiect. |
| 3. Implicaţii sociale | Proiectul de act normativ nu se referă la acest subiect. |
| 4. Impact asupra mediului | Proiectul de act normativ nu se referă la acest subiect. |
| 5. Alte informaţii | Nu au fost identificate. |

**Secţiunea a 4-a. Impactul financiar asupra bugetului de stat consolidat, atât pe termen scurt, pentru anul curent, cât şi pe termen lung (pe 5 ani)**

|  |  |  |  |  |  |  |
| --- | --- | --- | --- | --- | --- | --- |
| Indicatori | An curent | Următorii 4 ani | | | | Media următorilor 5 ani, după anul curent |
| 1 | 2 | 3 | 4 | 5 | 6 | 7 |
| 1.Modificări ale veniturilor bugetare, plus/minus, din care:  a)bugetul de stat, din acesta:  -impozit pe profit  -impozit pe venit  b)bugete locale:  -impozit pe profit  c)bugetul asigurărilor sociale  -contribuţii de asigurări |  |  |  |  |  |  |
| 2.Modificări ale cheltuielilor bugetare din care:  a)bugetul de stat, din acesta:  -cheltuieli de personal  -bunuri şi servicii  b)bugete locale:  -cheltuieli de personal  -bunuri şi servicii  c)bugetul asigurărilor sociale  -cheltuieli de personal  -bunuri şi servicii |  |  |  |  |  |  |
| 3.Impact financiar, plus/minus, din care:  a) buget de stat  b)bugete locale | Proiectul de act normativ nu se referă la acest subiect. | | | | | |
| 4. Propuneri pentru  acoperirea creşterilor de cheltuieli | Proiectul de act normativ nu se referă la acest subiect. | | | | | |
| 5. Propuneri pentru acoperirea scăderilor de venituri | Proiectul de act normativ nu se referă la acest subiect. | | | | | |
| 6. Calcule detaliate privind fundamentarea modificărilor veniturilor şi/sau cheltuielilor bugetare | Proiectul de act normativ nu se referă la acest subiect. | | | | | |
| 7. Alte informaţii | Nu au fost identificate. | | | | | |

**Secţiunea a 5-a - Efectele proiectului de act normativ asupra legislaţiei în vigoare**

|  |  |
| --- | --- |
| 1.Măsuri normative necesare pentru aplicarea prevederilor proiectului de act normativ:  a) acte normative în vigoare ce vor fi modificate sau abrogate, ca urmare a intrării în vigoare a proiectului de act normativ;  b) acte normative ce urmează a fi elaborate în vederea implementării noilor dispoziţii. |  |
| 1^1. Compatibilitatea proiectului de act normativ cu legislaţia în domeniul achiziţiilor publice | Proiectul de act normativ nu se referă la acest subiect. |
| 2. Conformitatea proiectului de act normativ cu legislaţia comunitară în cazul proiectelor ce transpun prevederi comunitare | Proiectul de act normativ nu se referă la acest subiect. |
| 4. Hotărâri ale Curţii de Justiţie a Uniunii Europene | Proiectul de act normativ nu se referă la acest subiect. |
| 5. Alte acte normative şi/sau documente internaţionale din care decurg angajamente | Proiectul de act normativ nu se referă la acest subiect. |
| 6.Alte informaţii | Nu au fost identificate. |

**6. Consultările efectuate în vederea elaborării proiectului de act normativ**

|  |  |
| --- | --- |
| 1.Informaţii privind procesul de consultare cu organizaţii neguvernamentale, instituite de cercetare şi alte organisme implicate |  |
| 2.Fundamentarea alegerii organizaţiilor cu care a avut loc consultarea, precum şi a modului în care activitatea acestor organizaţii este legată de obiectivul proiectului de act normativ | Proiectul de act normativ nu se referă la acest subiect. |
| 3.Consultările organizate cu autorităţile administraţiei publice locale, în situaţia în care proiectul de act normativ are ca obiect activităţi ale acestor autorităţi, în condiţiile Hotărârii Guvernului nr. 521/2005 privind procedura de consultare a structurilor asociative ale autorităţilor administraţiei publice locale la elaborarea proiectelor de acte normative | A fost realizată procedura de consultare în conformitate cu prevederile Ordonanței de urgență a Guvernului nr. 57/2019 privind Codul administrativ, cu completările ulterioare, precum și ale Hotărârii Guvernului nr. 521/2005 privind procedura de consultare a structurilor asociative ale autorităţilor administraţiei publice locale la elaborarea proiectelor de acte normative. |
| 4.Consultările desfăşurate în cadrul consiliilor interministeriale, în conformitate cu prevederile Hotărârii Guvernului nr. 750/2005 privind constituirea consiliilor interministeriale permanente | Proiectul de act normativ nu se referă la acest subiect. |
| 5.Informaţii privind avizarea de către:  a) Consiliul legislativ  b)Consiliul Suprem de Apărare a Ţării  c)Consiliul Economic şi Social  d)Consiliul Concu renţei  e)Curtea de Conturi | Prezentul proiect de act normativ este supus avizării Consiliului Legislativ și s-a solicitat punctul de vedere al Autorității de Audit și al Curții de Conturi. |
| 6.Alte informaţii | Nu au fost identificate. |

Secţiunea a 7-a Activităţi de informare publică privind elaborarea şi implementarea proiectului de act normativ

|  |  |
| --- | --- |
| 1.Informarea societăţii civile cu privire la necesitatea elaborării proiectului de act normativ | Prezentul proiect de act normativ respectă prevederile art. 7 alin. (13) din Legea nr. 52/2003 privind transparența decizională în administrația publică, republicată, și a fost publicată în dezbatere publică pe pagina de internet a Ministerului Fondurilor Europene la data de 09.04.2020 |
| 2.Informarea societăţii civile cu privire la eventualul impact asupra mediului în urma implementării proiectului de act normativ, precum şi efectele asupra sănătăţii şi securităţii cetăţeanului sau diversităţii biologice | Proiectul de act normativ nu se referă la acest subiect. |
| 3. Alte informaţii | Nu au fost identificate. |

**Secţiunea a 8- a. Măsuri de implementare**

|  |  |
| --- | --- |
| 1. Măsuri de punere în aplicare a proiectului de act normativ de către autorităţile administrative publice centrale şi/sau locale-înfiinţarea sau extinderea competenţei instituţiilor existente | Proiectul de act normativ nu se referă la acest subiect. |
| 2. Alte informaţii | Nu au fost identificate. |

Faţă de cele prezentate mai sus, a fost promovat prezentul proiect de Ordonanţă de urgenţă privind unele măsuri privind beneficiarii de fonduri europene ca urmare a răspândirii virusului COVID-19, care în forma prezentată, a fost avizat de Consiliul Legislativ, precum şi de către ministerele interesate şi pe care îl supunem adoptării.

**MINISTRUL FONDURILOR EUROPENE**

**Ioan Marcel BOLOŞ**

**AVIZĂM FAVORABIL:**

**MINISTRUL FINANŢELOR PUBLICE**

**Vasile-Florin CÎŢU**

**MINISTRU**

**MINISTRUL LUCRĂRILOR PUBLICE, DEZVOLTĂRII ŞI ADMINISTRAȚIEI**

**Ion ŞTEFAN**

**MINISTRUL AFACERILOR EXTERNE**

**Bogdan Lucian AURESCU**

**MINISTRUL JUSTIŢIEI**

**Cătălin Marian PREDOIU**